Madonas novada pašvaldības saistošie noteikumi Nr. \_\_\_\_

Madonā 2025. gada \_\_\_. \_\_\_\_\_\_\_\_\_\_\_\_\_ (domes lēmums Nr. \_\_\_\_ (prot. Nr.\_\_\_, \_\_\_. p.)

**Madonas novada pašvaldības brīvprātīgās iniciatīvas pabalsti**

*Izdoti saskaņā ar Pašvaldību likuma*

*44. panta otro daļu*

**I. VISPĀRĪGIE JAUTĀJUMI**

1. Saistošie noteikumi (turpmāk – noteikumi) nosaka Madonas novada pašvaldības (turpmāk – pašvaldība) brīvprātīgās iniciatīvas pabalstu (turpmāk – pabalsts) veidus, apmērus, pabalstu piešķiršanas un izmaksas kārtību un to personu loku, kuras ir tiesīgas saņemt šos pabalstus.

2. Tiesības saņemt noteikumu 7.1.–7.7. apakšpunktā minēto pabalstu ir personai, kura deklarējusi savu pamata dzīvesvietu un pastāvīgi dzīvo pašvaldības administratīvajā teritorijā un atbilst noteikumos minētajiem pabalsta piešķiršanas kritērijiem.

3. Tiesības saņemt noteikumu 7.8. apakšpunktā minēto pabalstu ir aizgādnim, ja aizgādnībā esošas personas deklarētā pamata dzīvesvieta ir pašvaldības administratīvā teritorija vai aizgādnībā esošas personas pēdējā deklarētā dzīvesvieta pirms ievietošanas ilgstošas sociālās aprūpes un sociālās rehabilitācijas institūcijā bija pašvaldības administratīvā teritorija un ja Madonas novada bāriņtiesa (turpmāk – bāriņtiesa) iecēlusi aizgādni vai pagaidu aizgādni (turpmāk – aizgādnis) personai, kurai tiesa ierobežojusi rīcībspēju vai nodibinājusi aizgādnību vai pagaidu aizgādnību (turpmāk – aizgādnībā esoša persona).

4. Pabalstus piešķir un izmaksā Madonas novada Sociālais dienests (turpmāk – Sociālais dienests), savā darbībā ievērojot spēkā esošo normatīvo aktu prasības.

5. Piešķirto pabalstu personai izmaksā skaidrā naudā, pārskaita personas norādītajā kontā vai apmaksā pakalpojumu.

6. Pabalstu piešķir, neizvērtējot personas materiālo situāciju.

7. Pašvaldības brīvprātīgās iniciatīvas pabalsti ir:

7.1. vienreizējs bērna piedzimšanas pabalsts;

7.2. pabalsts nozīmīgā dzīves jubilejā;

7.3. apbedīšanas pabalsts;

7.4. pabalsts politiski represētai personai;

7.5. pabalsts Černobiļas atomelektrostacijas (turpmāk – AES) avārijas seku likvidēšanas dalībniekam;

7.6. pabalsts bērna izglītībai;

7.7. pabalsts veselības aprūpei;

7.8. pabalsts aizgādnībā esošas personas aizgādnim.

**II. PABALSTU APMĒRS UN PIEŠĶIRŠANAS NOSACĪJUMI**

**8. Vienreizējs bērna piedzimšanas pabalsts:**

8.1. tiesības saņemt pabalstu par katru jaundzimušo ir vienam no vecākiem, ja ne mazāk kā sešus mēnešus pirms bērna dzimšanas viņa pamata dzīvesvieta deklarēta pašvaldības administratīvajā teritorijā un ja jaundzimušā pirmā dzīvesvieta deklarēta pašvaldības administratīvajā teritorijā, un pabalsts nav piešķirts citā pašvaldībā;

8.2. pabalsts ir 400 *euro*;

8.3. pabalsts pieprasāms trīs mēnešu laikā no bērna piedzimšanas dienas;

8.4. pabalstu Sociālais dienests piešķir, pamatojoties uz Madonas novada Dzimtsarakstu nodaļā vai Sociālajā dienestā saņemtu personas iesniegumu.

**9. Pabalsts nozīmīgā dzīves jubilejā:**

9.1. pabalstu piešķir dzīves jubilejā personai, kura sasniegusi astoņdesmit, astoņdesmit piecu, deviņdesmit, deviņdesmit piecu, simts un vairāk gadu vecumu;

9.2. tiesības saņemt pabalstu ir personai, kura sasniegusi noteikumu 9.1. punktā noteikto vecumu, un kura deklarējusi savu pamata dzīvesvietu un pastāvīgi dzīvo pašvaldības administratīvajā teritorijā ne mazāk kā 5 (piecus) gadus;

9.3. personai, sasniedzot astoņdesmit, astoņdesmit piecu, deviņdesmit, deviņdesmit piecu gadu vecumu, pabalsts ir 100 *euro*;

9.4. personai, sasniedzot simts un vairāk gadu vecumu, pabalsts ir 200 *euro*;

9.5. pabalsts pieprasāms trīs mēnešu laikā pēc 9.1. punktā noteiktā vecuma sasniegšanas;

9.6. pabalstu piešķir, ja Sociālajā dienestā saņemts personas iesniegums.

**10. Apbedīšanas pabalsts:**

10.1. pabalstu piešķir apbedīšanas izdevumu apmaksai (zārka un piederumu iegāde, apbedīšanas pakalpojumi kapos, transporta pakalpojumi u.c.);

10.2. pabalstu piešķir, ja mirušās personas deklarētā dzīvesvieta bija pašvaldības administratīvā teritorija;

10.3. apbedīšanas pabalsts ir 700 *euro*;

10.4. pabalstu pilnā apjomā piešķir gadījumos, ja netiek saņemts Valsts sociālas apdrošināšanas aģentūras (turpmāka – VSAA) apbedīšanas pabalsts. Ja saņemts VSAA apbedīšanas pabalsts, tad pašvaldības pabalsta apmērs tiek aprēķināts kā starpība starp apakšpunktā 10.3. noteikto summu un VSAA izmaksāto summu, ko apliecina VSAA lēmums par pabalsta piešķiršanu;

10.5. lai saņemtu pabalstu, persona, kura pieprasa pabalstu, Sociālajā dienestā iesniedz iesniegumu, miršanas apliecības kopiju un VSAA lēmumu par pabalsta piešķiršanu vai atteikumu piešķirt pabalstu, ja šo ziņu nav Sociālā dienesta rīcībā;

10.6. pabalstu izmaksā naudā vai pārskaita uzņēmumam, kas sniedz apbedīšanas pakalpojumu;

10.7. gadījumā, ja mirušās personas deklarētā dzīvesvieta ir bijusi Madonas novada pašvaldības administratīvajā teritorijā un neviena persona nav uzņēmusies tās apbedīšanu, mirušās personas apbedīšanu organizē Sociālais dienests, apmaksājot ar apbedīšanu saistītos izdevumus. Pabalstu pārskaita pakalpojuma sniedzējam saskaņā ar norēķina dokumentiem.

**11. Pabalsts politiski represētai personai:**

11.1. pabalstu izmaksā vienu reizi gadā komunistiskā genocīda upuru piemiņas dienā 25. martā personai, kurai atbilstoši valstī spēkā esošajiem normatīvajiem aktiem noteikts politiski represētas personas statuss;

11.2. pabalsts ir 70 *euro*.

**12. Pabalsts Černobiļas AES avārijas seku likvidēšanas dalībniekam:**

12.1. pabalstu izmaksā vienu reizi gadā aprīlī Černobiļas AES avārijas piemiņas dienas mēnesī (26. aprīlis) personai, kurai atbilstoši valstī spēkā esošajiem normatīvajiem aktiem noteikts Černobiļas AES avārijas seku likvidēšanas dalībnieka statuss;

12.2. pabalsts ir 70 *euro*.

**13. Pabalsts bērna izglītībai:**

13.1. pabalstu piešķir un izmaksā vienu reizi gadā ģimenei, kuras ikdienas aizgādībā ir vismaz trīs bērni;

13.2. pabalsts ir 60 *euro* katram bērnam vecumā no 5 līdz 17 gadiem (ieskaitot), kurš apgūst obligātās pirmsskolas izglītības programmu vai iegūst izglītību vispārizglītojošā skolā;

13.3. pabalstu piešķir, ja saņemts bērna likumiskā pārstāvja iesniegums.

**14. Pabalsts veselības aprūpei:**

14.1. pabalstu veselības aprūpei piešķir personai, kurai atbilstoši valstī spēkā esošajiem normatīvajiem aktiem noteikts Černobiļas AES avārijas seku likvidēšanas dalībnieka statuss, 1991. gada barikāžu dalībnieka statuss;

14.2. pabalsts veselības aprūpei paredzēts izdevumu par medicīnas pakalpojumiem (izņemot zobārstniecības pakalpojumus) un medikamentu iegādes izdevumu apmaksai;

14.3. kopējā pabalsta veselības aprūpei summa:

14.3.1. personai ar Černobiļas AES avārijas seku likvidēšanas dalībnieka statusu ir līdz 300 *euro* gadā;

14.3.2. personai ar 1991. gada barikāžu dalībnieka statusu ir līdz 70 *euro* gadā;

14.4. pabalsta pieprasītājs papildus iesniegumam iesniedz izdevumus apliecinošu dokumentu.

14.5. pabalstu nepiešķir, ja saņemts pabalsts veselības aprūpei kā trūcīgai vai maznodrošinātai personai.

**15. Pabalsts aizgādnībā esošas personas aizgādnim:**

15.1. pabalsts ir 30 *euro* mēnesī par katru aizgādnībā esošu personu, ja tā nav ievietota ilgstošas sociālās aprūpes un sociālās rehabilitācijas institūcijā vai specializētajā ārstniecības iestādē personām ar garīga rakstura traucējumiem;

15.2. pabalsts ir 15 *euro* mēnesī par katru aizgādnībā esošu personu, ja aizgādnībā esoša persona saņem pakalpojumu ilgstošas sociālās aprūpes un sociālās rehabilitācijas institūcijā vai specializētajā ārstniecības iestādē personām ar garīga rakstura traucējumiem;

15.3. pabalsta piešķiršanas pamats ir aizgādņa iesniegums;

15.4. pabalstu piešķir no dienas, kad saņemts aizgādņa iesniegums;

15.5. pabalstu izmaksā divas reizes gadā – jūnijā, par laika posmu no 1. janvāra līdz 30. jūnijam, un decembrī, par laika posmu no 1. jūlija līdz 31. decembrim;

15.6. pabalstu par nepilnu mēnesi izmaksā proporcionāli dienu skaitam mēnesī;

15.7. pabalsta izmaksu Sociālais dienests pārtrauc, ja:

15.7.1. aizgādnībā esoša persona deklarējusi pamata dzīvesvietu ārpus pašvaldības, izņemot gadījumu, ja aizgādnībā esoša persona ievietota ilgstošas sociālās aprūpes un sociālās rehabilitācijas institūcijā ārpus pašvaldības;

15.7.2. aizgādnis vai aizgādnībā esoša persona mirusi;

15.7.3. bāriņtiesa pieņēmusi lēmumu par aizgādņa atcelšanu, atlaišanu vai atstādināšanu no aizgādņa pienākumu pildīšanas un par to informējusi Sociālo dienestu;

15.7.4. tiesa aizgādnībā esošajai personai atcēlusi rīcībspējas ierobežojumu, izbeigusi pagaidu aizgādnību vai beidzies tiesas nolēmuma darbības termiņš par pagaidu aizgādnības nodibināšanu;

15.8. aizgādnim, kuram piešķirts pabalsts, ir pienākums triju darbdienu laikā rakstiski informēt Sociālo dienestu, ja aizgādnībā esošā persona:

15.8.1. deklarējusi dzīvesvietu ārpus pašvaldības;

15.8.2. ievietota ilgstošas sociālās aprūpes un sociālās rehabilitācijas institūcijā vai specializētā ārstniecības iestādē personām ar garīga rakstura traucējumiem;

15.8.3. atgriezusies dzīvesvietā no ilgstošas sociālās aprūpes un sociālās rehabilitācijas institūcijas vai specializētās ārstniecības iestādes personām ar garīga rakstura traucējumiem;

15.8.4. mirusi;

15.9. ja aizgādnis nav informējis Sociālo dienestu par noteikumu 15.8.1., 15.8.2., 15.8.4. apakšpunktā minētajiem apstākļiem un turpinājis saņemt pabalstu, aizgādnim ir pienākums nepamatoti saņemto pabalstu atmaksāt pašvaldībai. Ja aizgādnis nepamatoti saņemto pabalstu neatmaksā labprātīgi noteiktajā termiņā, to piedzen tiesas ceļā normatīvajos aktos noteiktajā kārtībā;

15.10.  bāriņtiesa triju darbdienu laikā rakstiski Sociālajam dienestam sniedz informāciju par noteikumu 15.7.3. apakšpunktā minētā lēmumu pieņemšanu.

**III. NOSLĒGUMA JAUTĀJUMI**

16. Noteikumi stājas spēkā 2026. gada 1. janvārī.

17. Atzīt par spēku zaudējušiem:

17.1. Madonas novada pašvaldības 2023. gada 30. novembra saistošos noteikumus Nr. 18 “Brīvprātīgās iniciatīvas pabalsti Madonas novadā”;

17.2. Varakļānu novada pašvaldības 2024. gada 30. maija saistošos noteikumus Nr. 9 “Par godalgām, naudas balvām un materiālo palīdzību Varakļānu novadā”.

Domes priekšsēdētājs A. Lungevičs